
	Ieinteresētajiem pretendentiem iepirkumā
“Nešķirotu sadzīves atkritumu šķirošanas līnijas atjaunošana un modernizācija sadzīves atkritumu apglabāšanas poligonā “Dziļā vāda”
Identifikācijas Nr. SPAAO/2
atbilde EIS sistēmā


Iepirkumā “Nešķirotu sadzīves atkritumu šķirošanas līnijas atjaunošana un modernizācija sadzīves atkritumu apglabāšanas poligonā “Dziļā vāda””, identifikācijas Nr. SPAAO/2 (turpmāk – Iepirkums), kas izsludināts Iepirkumu uzraudzības biroja publikāciju vadības sistēmā 2026.gada 23.aprīlī, SIA “Vidusdaugavas SPAAO” Iepirkumu komisija 2026.gada 4.jūnijā Elektronisko iepirkumu sistēmā saņēmusi jautājumu no ieinteresētā pretendenta par Tehnisko specifikāciju.
JAUTĀJUMS
Konkursa priekšmets ir komplicēta inženierbūve, kam iepirkuma līguma izpildes ietvaros ir jāizstrādā būvprojekts, tajā paredzot Pasūtītāja noteikto funkcionalitātes prasību ievērošanai nepieciešamos risinājumus, kā arī jāveic šāda risinājuma izbūvi. Līdz ar to pirms piedāvājuma iesniegšanas Piegādātājam ir jāapzina visas Pasūtītāja, kā arī normatīvo prasību izpildei nepieciešamās darbības, kā arī jāveic minēto risinājumu ieviešanai nepieciešamo izmaksu aprēķins (tas ir, uz piedāvājumu iesniegšanas brīdi piegādātājam ir jābūt izstrādātam konceptuālam iepirkuma līguma izpildes risinājumam, kā arī aprēķinātām izmaksām šādu risinājumu ieviešanai). Augstāk minēto sagatavošanās darbību atbilstoša un detalizēta izpilde ir pamata nosacījums kvalitatīvai iepirkuma līguma izpildei.
Publisko iepirkumu likuma 35.panta pirmajā daļā ir noteikts, ka, nosakot pieteikumu vai piedāvājumu iesniegšanas termiņus, ņem vērā iespējamā iepirkuma līguma sarežģītības pakāpi un laiku, kāds nepieciešams piedāvājumu sagatavošanai, kā arī Ministru kabineta noteiktos minimālos pieteikumu un piedāvājumu iesniegšanas termiņus. No minētā ir secināms, ka nosakot piedāvājumu iesniegšanas termiņu Konkursam, Pasūtītājam ir jāņem vērā laiks, kāds ir nepieciešams piedāvājuma atbilstošai sagatavošanai. Identiskas atziņas ir paustas arī judikatūrā (piemēram, skatīt Eiropas Savienības tiesas 2017.gada 5.aprīļa sprieduma lietā Nr. C-298/15 Borta UAB 73.un 76.punktu),  kur atzīts, ka Pasūtītājam ir tiesības izdarīt noteiktus grozījumus specifikācijās, ar nosacījumu, ka tiek ievēroti ne diskriminācijas un vienlīdzīgas attieksmes principi, kā arī pārskatāmības pienākums.  Šī prasība nozīmē, ka piedāvājumu iesniegšanas termiņš tiek pagarināts uz pietiekamu laika periodu, lai ļautu ieinteresētajiem saimnieciskās darbības subjektiem pielāgot (sagatavot) savu piedāvājumu.
Pasūtītājs ir veicis būtiskus grozījumus Konkursa dokumentācijā (izmaiņas Tehniskajā specifikācijā), minēto grozījumu izvērtēšana un ar tiem saistīto darbību ievērtēšana pretendentu piedāvājumos ir laikietilpīgs process, jo īpaši, ņemot vērā Konkursa priekšmetu (kompleksas inženierbūves apvienotās projektēšanas un būvdarbu līgums). Pamatojoties uz augstāk minēto, lai sagatavotu Pasūtītāja prasībām atbilstošu piedāvājumu, ir nepieciešams pagarināt piedāvājumu iesniegšanas termiņu Konkursam vismaz līdz 2026.gada 30.jūnijam.
JAUTĀJUMS/LŪGUMS: 
Ņemot vērā augstāk minēto, Piegādātājs lūdz Pasūtītāju pagarināt piedāvājumu iesniegšanas termiņu Konkursam vismaz līdz 2026. gada 30. jūnijam.
ATBILDE:
Izskatot saņemto jautājumu/lūgumu, Pasūtītājs norāda, ka iepirkums “Nešķirotu sadzīves atkritumu šķirošanas līnijas atjaunošana un modernizācija sadzīves atkritumu apglabāšanas poligonā “Dziļā vāda”” ar identifikācijas Nr. SPAAO 2026/2 tika izsludināts 2026.gada 23.aprīlī. 
Iepirkuma norises laikā, ņemot vērā potenciālo pretendentu un uzraugošo institūciju sniegtos jautājumus un ierosinājumus, Pasūtītājs ir veicis grozījumus iepirkuma dokumentācijā, vairākkārt pagarinot piedāvājumu iesniegšanas termiņu. Veiktie grozījumi nav mainījuši iepirkuma priekšmeta būtību vai apjomu, bet ir saistīti ar atsevišķu prasību precizēšanu un redakcionālām korekcijām.
Šobrīd noteiktais piedāvājumu iesniegšanas termiņš ir 2026.gada 16.jūnijs. Līdz ar to no iepirkuma izsludināšanas dienas ir pagājis pietiekams laika posms, lai ieinteresētie piegādātāji varētu iepazīties ar iepirkuma dokumentāciju, izvērtēt tās prasības un apzināt nepieciešamos resursus kvalitatīva piedāvājuma sagatavošanai un iesniegšanai.
Pasūtītājs norāda, ka pēdējie grozījumi iepirkuma dokumentācijā tika veikti, ņemot vērā tostarp jautājuma iesniedzēja norādītos apsvērumus un priekšlikumus. Tas apliecina, ka jautājuma iesniedzējam bija zināma iespējamība, ka iepirkuma dokumentācijā var tikt veikti precizējumi.
Vienlaikus, ņemot vērā, ka Pasūtītājs šobrīd veic nebūtiskas izmaiņas iepirkuma nolikumā, kas nemaina iepirkuma priekšmeta būtību un iepirkuma prasību saturu, piedāvājumu iesniegšanas termiņš tiks pagarināts normatīvajos aktos noteiktajā apjomā.
SIA „Vidusdaugavas SPAAO” valdes loceklis
Iepirkuma komisijas priekšsēdētājs                                                                   Aleksejs Jankovskis	

